На основу чл. 44. Закона о инспекцијском надзору, Одељење за инспекцијске послове Управе градске општине Лазаревац доноси

ИЗВЕШТАЈ О РАДУ ЗА 2020. ГОДИНУ ОД 01.01.2020 - 31.12.2020. године КОМУНАЛНЕ ИНСПЕКЦИЈЕ И ПОКАЗАТЕЉИ ДЕЛОТВОРНОСТИ ИНСПЕКЦИЈСКОГ НАДЗОРА

Надлежност Комуналне инспекције у саставу Одељења за инспекцијске послове градске општине Лазаревац:

- обавља послове инспекцијског надзора с првенственим циљем да се превентивним деловањем или изрицањем мера оствари законитост и безбедност пословања и поступања надзираних субјеката и спрече или отклоне штетне последице по законом и другим прописом заштићена добра, права и интересе посебно у области одржавања и успостављања комуналног и кућног реда, контроле заузећа јавних и других површина и заштите јавног интереса, јавних прихода и друго.

- поред инспекцијског надзора, Комунална инспекција у 2020. години континуирано је радила на прикупљању и анализи података добијених помоћу контролних листи и представки грађана, праћењу и анализирању стања у области инспекцијског надзора и делокруга рада комуналне инспекције са освртом на процене ризика, прикупљању информација и података других државних органа и анализом испекцијске, управне, судске и пословне праксе из одговарајуће области.

- Комунална инспекција градске општине Лазаревац у складу са планом рада редовно је сачињавала евиденције, извештаје, усклађивала и координирала инспекцијски надзор са другим инспекцијским органима и непрекидно радила на унапређењу рада комуналних инспектора.

На основу дописа Секретаријата за инспекцијске послове, а у складу са дописом Министарства државне управе и локалне самоуправе број: 151-00-0062/2020-24 од 17.11.2020. године и у складу са наредбом Градског штаба за ванредне ситуације од 23.11.2020. године, комунална инспекција отпочела је контролу спровођења мера за спречавање и сузбијање заразне болести COVID-19 прописаних изменама Закона о заштити становништва од заразних болести. Контрола спровођења мера вршена је свакодневно на целој територији ГО Лазаревац којом су обухваћени угоститељски објекти (ресторани, кафићи, барови, клубови, објекти за приређивање посебних и класичних игара на срећу и слично), објекати у којима се обавља делатност трговине на мало, пружања услуга у затвореним и отвореним трговинским центрима и сличним објектима у којима се обавља делатност трговине на мало, као од објекти у којима се обавља делатност пружања занатских и других услуга, позоришта и других установа културе. За све уочене неправилности у спроведеним контролама комунални инспектори издавали су на лицу места налоге за отклањање неправилности, контроле посебно угоститељских објеката често су вршене у сарадњи са полицисјким службеницима ПС Лазаревац, а у неколико наврата и са надлежним санитарним инспектором о чему су свакодневно достављени извештаји Секретаријату за инспекцијске послове. На основу Закључка Градског штаба за ванредне ситуације на територији града Београда Г број: 82-7285/2020 од 12.1.2020. године у предмету појачане контроле примене мера заштите становништва од заразне болести COVID-19, Координационој комисији за инспекцијски надзор при Секретаријату за послове одбране, ванредних ситуација, комуникацију и координацију односа са грађанима почев од 14.12.2020. године Извештај о поступању и предузетним активностима у области инспекцијског надзора свакодневно је достављан.

Извршиоци и организација

Укупан број инспектора у комуналној инспекцији је 5 комунална инспектора, од којих су у извештајном периоду до јула месеца радила 4 комунална инспектора, а од јула 5 комуналних инспектора до децембра када су два комунална инспектора оболела од корона вируса. Комунална инспекција располаже са 1 службеним возилом, а за потребе рада комуналних инспектора обезбеђено је укупно 5 рачунара.

Општи показатељи

У извештајном периоду закључно са 31.12.2020. године отворено је укупно 1388предмета од чега 442 вануправних и 946 предмета по пријавама грађана који су се овом органу обраћали лично, телефоном, поднесцима преко поште, писарнице и електронском поштом: мејлом или преко Београдског позивног центра (Беоком), као и прослеђених на надлежност од других органа.

У циљу постизања законитости и безбедности инспектори су донели **549** налога на записник и **183** решења и то највише из области комуналног реда, оглашавања, постављања башти угоститељских објеката, привремених објеката и одржавања чистоће, уређење обала некатегорисаних путева, контроле рада угоститељских објеката, регистрација стамбених заједница.

У складу са одредбама Закона о инспекцијском надзору комунална инспекција донела је План инспекцијског надзора за 2021. годину, објавила контролне листе и прописе по којима поступа Комунална инспекција градске општине Лазаревац.

Показатељи делотворности

1. Превентивно деловање и обавештавање јавности

Како једно од средстава остварења циља инспекцијског надзора представља и превентивно деловање што подразумева тачно и правовремено информисање грађана, пружање стручне и саветодавне подршке и помоћи физичким лицима, предузетницима и правним лицима, објављивање важећих прописа, давање предлога, покретање иницијатива, упућивање дописа са препорукама и слично, а чиме се подстиче правилност, исправност, уредност, безбедност и редовност у испуњавању обавеза, комунална инспекција је у току 2020. године на порталу <http://lazarevac.rs/opstinska-vlast/uprava-go-lazarevac/odeljenje-za-inspekcijske-poslove.html> објавила контролне листе, прописе по којима поступа, контакте (Тел. 011/8123-241, мејл komunalna.inspekcija@lazarevac.rs.) преко којег се могу добити одговори на разна питања, предложити решења, идеје или ставити примедбе.

Комунални инспектори извршили су превентивне инспекцијске надзоре код корисника који поседују одобрења, али којима је истекао или је требао да истекне рок издатих решења након чега је одређен број субјеката поднео нове захтеве за продужење одобрења за заузеће јавних површина или уклонио баште.

Поступајући по пријавама грађана које се односе на заузеће и коришћење заједничких просторија стамбених зграда, буку из стана и одржавање чистоће, инспектори су у највећем броју случајева обављали саветодавне и информативне разговоре са станарима и председницима скупштина стамбених зграда упозоравајући их на одредбе Одлуке о кућном реду у покушају да се постигну заједнички договори уз поштовање прописа и међусуседских односа, а уједно спречило узнемиравње и ометање других станара. Стављањем тежишта на информисање и разговор са грађанима показало се да се постижу бољи резултати и битно смањује број и тежина штетних последица.

Преко локалних медија грађани и привредни субјекти градске општине Лазаревац обавештени су на обавезу уклањања снега и леда.

Сходно Наредби Градског Штаба за ванредне ситуације Г-број: 82-2145/2020 од 15.03.2020. године и Одлуке Штаба за ванредне ситуације ГО Лазаревац од 16.03.2020. године Комунална инспекција Одељења за инспекцијске послове Управе ГО Лазаревац у периоду од 16.03.2020. године до 30.04.2020. године је поступала по истим. У овом периоду Комунална инспекција обишла је све угоститељске објекте на територији ГО и сагледала поштовање мера забране присуства гостију (заједно са запосленима у објекту) у затвореном простору као и предложену меру да се на видном месту на објекту истакне кавдратура објекта и могућ број присутних гостију (1 гост на 4m2), укључујући и објекте у којима се приређују игре на срећу - кладионице. У сарадњи са полицијским службеницима ПС Лазаревац од 20:00-22:00 часова вршена је контрола поштовања мера забране рада угоститељских објеката после 20:00 часова, све уочене неправилности отклањане су на лицу места, информације о стању у приградским месним заједницама и поштовању мера забране добијане су од надлежних у Полицијској станици Лазаревац. Такође, у овом периоду комунална инспекција обишла је све малопродајне објекте на територији градске општине и поделила упутства Привредне коморе Србије о препорукама у вези радног времена малопродајних објеката као и мерама заштите које треба поштовати. У овом периоду комунална инспекција свакодневно је је контролисала рад градске пијаце у улици Воке Савића бб и констатовала да је умерен број посетиоца и продаваца, нису уочене неправилности, спорадична улична продаја на целој територији градске општине Лазаревац у сарадњи са Полицијском станицом Лазаревац решавана је на лицу места. У раду на терену свим субјектима који су радили препоручено је да прате мере Владе Републике Србије у вези померања сатнице мера забране кретања и да своје радно време објеката усклађују са истим сходно препорукама Привредне коморе Србије. У извештајном периоду, свакодневно осим у данима када је на снази била потпуна забрана кретања, комунална инспекција је на терену деловала превентивно, уочене недостатке у поштовању мера забране отклањала на лицу места, решавала пријаве грађана у ситуацијама где је био нарушен јавни интерес, испратила отварање градске пијаце 23.04.2020. године и поштовање наложених мера, пропратила рад јавних предузећа чији је оснивач ГО Лазаревац у погледу редовне испоруке комуналних производа и услуга грађанима, дезинфекције јавних површина и стамбених објеката, упозоравала све привредне субјекте да редовно прате најновије мере Владе Ребублике Србије

2. Усклађености пословања и поступања са законом и прописима које се мерe контролним листама

У поступцима редовног и ванредног инспекцијског надзора утврђено је да је ниво усклађености поступања или пословања са прописима, а који се мери контролним листама задовољавајући. Одступања постоје код постављања средстава и објеката за оглашавање јер је велики број надазираних субјеката иста поставила без одобрења или супротно забранама, на стубовима јавне расвете или јавним површинама, а за сопствена потребе.

На основу контролних листи у поступцима редовних инспекцијских надзора надзирани субјекти сврстани су у одређене категорије према којим ће се вршити инспекцијски надзор. Нижи ризик подразумева и ређе контроле што значи да је акценат на квалитету, а не и квантитету и да је надзор усмерен првенствено на оне субјекте за које се установи да не послују у складу са законом било да се ради о физичким или правним лицима.

 3. Нерегистровани субјекти и предузете мере

У извештајном периоду констатован је велики број продаваца који продају и излажу текстилну робу, прехрамбене и другу врсту производа на импровизованим тезгама (картонским кутијама, палетама, камперским столовима) нарочито поред пијаца чиме је значајно нарушен комунални ред. У циљу одржавања комуналног реда организовано је повремено дежурство поред робне и зелене пијаце у Лазаревцу и Месној заједници Велики Црљени, али осим усмених налога субјектима да уклоне робу, с обзиром да одбијају проверу идентитета, није постигнут задовољавајући ниво спречавања недозвољене продаје. Како је продаја ван продајних објеката предмет контроле и надзора више инспекција неопходне су заједничке акције са комуналном инспекцијом града-одељењем за инспекцијски надзор над трговином чији су приоритетни послови трговина на мало ван продајног објекта и могућности одузимања робе коју нема комунална инспекција градске општине као и асистенција и веће ангажовање комуналне полиција чији су послови непосредно одржавање комуналног реда на месту одржавања реда и сузбијање нелегалне продаје и вршења других делатности на површинама јавне намене.

Редовним инспекцијском надзором утврђено је **17** надзираних субјеката који нису поседовали одобрење надлежног органа за постављање и заузеће јавних и других површина постављањем башти на основу чега су донета решења којим им је наложено да одмах и без одлагања, покрену поступак за прибављање одобрења надлежне организационе јединице ГО Лазаревац, као и да баште уклоне.

На основу наложених мера надзирани субјекти су покренули процедуру за добијање одобрења.

У поступцима редовног инспекцијског надзора донето је и **15** решења надзираним субјектима који су поставили тезге и друге покретне привремене објекте (објекте за игру деце, апарате за кокице, конзерваторе за сладолед и расхладне витрине) без решења надлежне организационе јединице градске општине или града и наложено да исте уклоне или прибаве одобрење.

У поступку редовног инспекцијског надзора донето је и **3** решења надзираним субјектима који су заузели јавну површину постављањем привремених објеката (киосци и забавни парк).

За свако заузеће јавне површине поднет је извештај Секретаријату за јавне приходе, због наплате комуналне таксе.

4. Однос редовних и ванредних инспекцијских надзора

У **2020. години** извршен је редован инспекцијски надзор постављених башти угоститељских објеката, постављених привремених покретних објеката-расхладних витрина и конзерватора за сладолед, контрола остављања и паркирања возила на површинама јавне намене супротно одредбама Одлуке о комуналном реду чиме се врши ометање коришћење улица и путева. Извршено је укупно **801** редовних теренских инспекцијских надзора.

У склопу редовних дежурстава поред робне и зелене пијаце у Лазаревцу и у Месној зајеници Велики Црљени радило се на успостављању комуналног реда како би нелегални продавци уклонили ствари и робу са површина јавне намене и прекинули са недозвољеном продајом. У протеклом периоду вршене су ванредни

теренски инспекцијски надзори контроле рада угоститељских објеката у сарадњи са ПС Лазаревац, у погледу регистрације истих у АПР-у, као и у погледу емитовања музике и извођењем музичког програма, чиме се доводи до узнемиравања грађана.

У току извештајног периода извршено је **83** ванредних инспекцијских надзора иницираних представкама грађана што је захтевало увиђај на лицу места, сачињавање записника, спровођење испитног поступка, утврђивање одговорних лица, прикупљање неопходних података, састављање и доношење управних аката и обавештавање грађана. Велики број пријава односио се на одвођење и пречишћавање атмосферских и отпадних вода, паркирање на јавним зеленим површинама, држање домаћих животиња и кућних љубимаца, уклањање депонија, ометање пролазима локалним и некатегорисаним путевима и сл., а с друге стране ни градска општина нема велика буџетска средства за уклањање депонија, па је комунална инспекција на основу пријава, упућивала замолницу надлежним органима града Београда и како би се обезбедила средства и изнашла заједничка решења у наредном периоду. Такође треба нагласити и чињеницу да с једне стране несавесно и непримерено понашање грађана који лагерују отпад на јавним површинама и појединим локацијама, а с друге стране недовољна материјална средства, разлог су и за недовољну и спору динамику чишћења површина јавне намене и уклањања отпада.

5. Координација инспекцијског надзора

У поступцима редовних или ванредних инспекцијских надзора Комунална инспекција градске општине Лазаревац прослеђивала је другим инспекцијама записнике о утврђеном чињеничном стању, а чији предмет контроле није у њеној надлежности у складу са чл. 30 Закона о инспекцијском надзору. Како би се постигла ефикаснија сарадња и координација инспекцијских органа, бржа и максимална међусобна информисаност, синхронизација акција и ефикасност у предузимању мера неопходна је електронска повезаност са свим инспекцијама и другим службама и институцијама што се очекује у наредном периоду кроз обједињени систем е-управе.

6. Ресурси

У поступцима инспекцијског надзора инспектори нису користили повећана материјална средства. С обзиром на велики број продаваца ван продајних објеката, комунална инспекција кадровски не може постићи покривеност свих локација те је неопходно и веће ангажовање комуналне полиције и градске комуналне инспекције задужене за надзор над трговином, санитарне и ветеринарске инспекције, када је у питању продаја прехрамбених производа. Ово и из разлога јер упоредо расте број представки грађана по разним врстама и областима инспекцијског надзора што захтева свакодневно поступање и спровођење управно инспекцијских радњи и поступака.

7. Придржавање рокова за поступање

Узимајући у обзир да је Законом о инспекцијском надзору прописана хитност мера уколико се процени и утврди висок и критичан ризик, односно када то захтевају разлози спречавања или отклањања непосредне опасности по животну средину, безбедност или комунални ред, комуналани инспектори су одмах по пријему телефонских пријава или оних које стижу електронском поштом излазили на терен како би на основу процене степена ризика одлучивали о покретању инспекцијског надзора и предузимању мера из своје надлежности о чему су обавештавали подносиоце представки. Из разлога што још увек није уведен једиствен електронски информациони систем и повезаност са свим инспекцијама, а с друге стране поједини управни поступци трају дуже због прибављања неопходних података и спровођења испитних и доказних поступака, одговори нису понекад стизали у жељеним роковима подносилаца, али су испоштовани у складу са прописима. Управне радње и мере предузимане су и доношене у законским роковима, али ће се радити на томе да они буду још краћи нарочито када се ради о изласцима на терен и обавештавању подносиоца представки .

8. Законитост управних аката

Комунални инспектори градске општине Лазаревац врше инспекцијски надзор над спровођењем прописа јединице локалне самоуправе донетих на основу Закона о комуналним делатностима, Закона о инспекцијском надзору, Закона о оглашавању и Закона о становању и одржавању зграда. О сваком извршеном прегледу и радњама комунални инспектори су састављали записнике и достављали их странкама у поступку на изјашњавање, а о резултатима обавештавали подносиоце представки. У случајевима када је у поступку надзора утврђено да одређени пропис није или је неправилно примењен комунални инспектор је доносио решење или зависно од процене ризика и тежине штетних последица изрицао прекршајни налог. Комунални инспектори су у сарадњи са руководиоцима одлучивали о питањима везано за одређену област из делокруга рада комуналне инспекције и начину примене чланова који су непрецизно и нејасно дефинисани појединим прописом. Такође застарелост појединих норматива и стандарда или њихов раскорак са реалним друштвеним стањем и материјалним могућностима, инспекторе може довести у недоумицу да по сопственом нахођењу цене домашај и могућности објективне примене прописа. У 2020. години поднето је 10 жалби на решења комуналних инспектора.

9. Притужбе на рад инспекције

У извештајном периоду је било 3 притужбе подносиоца представки на рад инспекције.

10. Обуке запослених

У току 2020. године било је 2 обуке запослених комуналних инспектора и то: Вебинар „Комунална инспекција“ у октобру месецу и обука комуналних инспектора над применом Закона о заштити становништва од заразних болести у организацији Министарства за државне управе и локалне самоуправе у новембру месецу. Комунални инспектору су успешно завршили обуке.

11. Информациони систем

Комунални инспектори у свом раду за потребе инспекцијског надзора користе информационе податке АПР, РГЗ, добијају податке од МУП РС и користе их у складу са одредбама Закона о заштити података о личности. Уједно врше евиденцију предмета кроз интерни електронски информациони систем Мега и референтске књиге. У самом одсеку формирана је електронска база података свих представки грађана и прослеђених одговора као и друге писане и електронске евиденције које свакодневно ажурира оперативни тим одсека.

12. Извршни поступак

У извештајном периоду није било извршења решења комуналне инспекције принудним путем преко другог лица.

13. Прекршаји поступци

Због оцене комуналних инспектора да је повредом прописа учињен прекршај, до 31.12.2020. године издато је 163 прекршајна налога у укупном износу од 1.040.000,00 динара и то највише због непоштовања одредби Одлуке о комуналном реду које се односе на остављање возила на начин којима се омета коришћење улица и путева (паркирање на тротоару, прилазима објектима, аутобуским стајалиштима, зеленим површинама и др.), непоштовања Одлуке о некатегорисаним путевима на подручју ГО Лазаревац, непоштовања прописа који се односе на постављање покретних и привремених објеката на јавним и другим површинама, као и непоштовања прописа везано за буку у угоститељским објектима.

**- Преко писарнице Управе градске општине Лазаревац у периоду од 01.01.2020-31.12.2020. године отворено је 322 предмета од којих је 261 управних предмета, и 61 вануправних предмета.**

**Од укупно 261 отворених управних предмета, 241 је решено, а 20 предметa се налази у раду (чека се повратница и контроле извршења решења тако да ће исти бити решени).**

**Од укупно 61 отворених вануправних предмета, 60 је решено, a 1 je у раду.**

**- По службеној дужности у попису аката, комунална инспекција је отворила 1066 предмета, од којих је 685 управних предмета, а 381 вануправнa предметa.**

**Од укупно 685 отворених управних предмета по службеној дужности, 595 решено, а 90 предмета се налази у раду (чека се повратница, контроле извршења решења и достава података од ПС Лазаревац, тако да ће исти бити решени).**

**Од укупно 381 отворених вануправних предмета, 380 предмет је решен (од чега је 320 предмета упућено стамбеним заједницама са препорукама о поступању у зимском периоду за време падавина), а 1 је у раду.**

 **НАЧЕЛНИК ОДЕЉЕЊА**

 Мирослав Милосављевић

РЕПУБЛИКА СРБИЈА

Г Р А Д Б Е О Г Р А Д

ГРАДСКА ОПШТИНА ЛАЗАРЕВАЦ

УПРАВА ГРАДСКЕ ОПШТИНЕ

Одељење за инспекцијске послове

III -06 Број: 355-1-29/2021

Датум: 22.01.2021. година

Л а з а р е в а ц

**ГРАДСКА УПРАВА ГРАДА БЕОГРАДА**

СЕКРЕТАРИЈАТ ЗА ИНСПЕКЦИЈСКЕ ПОСЛОВЕ

Сектор за комунални инспекцијски надзор, дежурну инспекцију и извршни поступак

Одељење надзора над радом комуналних предузећа, планских акција и надзора комуналних инспекција градских општина

Одсек надзора комуналних инспекција градских општина

ул. 27. марта бр.43-45

11000 Београд

**ПРЕДМЕТ:** Извештај о раду Одељења за инспекцијске послове Управе ГО Лазаревац за период од 01.01.2020 - 31.12.2020. године

У прилогу акта достављам Вам Извештај о раду Одељења за инспекцијске послове Управе ГО Лазаревац за период од 01.01.2020 - 31.12.2020. године.

**ДОСТАВЉЕНО:** **НАЧЕЛНИК ОДЕЉЕЊА**

1 х Наслову;

1 х а/а. Мирослав Милосављевић